Grimshaw (šah)
Grimshaw (čit. Grìmšō) jeste tema u šahovskim problemima u kojoj se 2 crne figure navlače na isto polje, čime ometaju djelovanje jedna drugoj. Nazvana je po Walteru Grimshawu, problemistu iz 19. vijeka. Tema se može razumjeti pomoću primjera na dijagramu desno: A. G. Corrias, Good Companion, 1917. Problem je mat u 2 (bijeli mora igrati prvi i matirati crnog u 2 poteza koju god odbranu crni odigra). Ključ je 1. Db1, s prijetnjom 2. Db7#. Crni ima 3 načina da se odbrani od ovog. Jedan je da odigra 1...c3, pružajući kralju novo polje za bijeg (c4), ali nakon toga polje d3 ostaje nebranjeno, pa bijeli matira sa 2. Dd3#. Upravo 2 preostale odbrane demonstriraju Grimshaw. Crni može igrati 1...Lb2, odsijecajući bijeloj dami put do b7. Međutim, lovac na b2 istovremeno blokira i crnog topa, tj. njegovo kretanje po 2. redu, što bijelom dozvoljava da matira sa 2. Dh1# (ovo ne bi bilo moguće nakon nekog drugog poteza crnog zbog poteza 2...Tg2, kojim se blokira šah). Umjesto toga crni može igrati 1...Tb2, odsijecajući put bijeloj dami topom umjesto lovcem. Međutim, baš kao što lovac na b2 ometa topa, tako i top na istom polju ometa lovca, omogućujući bijelom da odigra 2. Df5# (što inače ne bi bilo moguće zbog poteza 2. Le5, kojim se blokira šah). Upravo ovo međusobno ometanje dviju crnih figura na istom polju (u ovom slučaju, topa i lovca na b2) sačinjava Grimshaw. Ovo je jedna od najčešćih tema u direktnim matovima. Obično su uključeni top i lovac, kao u gornjem primjeru, iako se viđaju i Grimshawi koji uključuju pješake, kao u sljedećem primjeru. Frank Janet, St. Louis Globe Democrat, 1916. Ključ je 1. Dd7, s prijetnjom 2. Df5#. Kao i u prethodnom primjeru, crni se može braniti tako što će bijeloj dami odsjeći put do ciljanog polja, ali 2 od ovih odbrana imaju fatalni nedostatak, a on je međusobno ometanje figura: 1...Le6 ometa pješaka na e7, dozvoljavajući 2. Dxc7# (bilo bi moguće odigrati 2...e5 da nema lovca na e6), a 1...e6 ometa lovca, dozvoljavajući 2. Dxa4# (da nema pješaka na e6, bilo bi moguće 2...Lc4). Upravo ovo ometanje između lovca i e6-pješaka čini pješački Grimshaw. Postoji još nekoliko netematskih odbrana: 1. Dd7 (prijetnja: 2. Df5#) 1...Le6 2. Dxc7# 1...e6 2. Dxa4# 1...Se6 2. Sd5# 1...Ta5 2. Dd4# 1...Sxe3 2.fxe3# 1...Sg3 2. fxg3#. Nekad u jednom problemu može biti kombinirano više Grimshawa, kao u ovim dvama primjerima Lava Iljiča Lošinskog (svaki s po 3 Grimshawa): L. I. Lošinski, L'Italia Scacchistica, 1930. U prvom je ključ 1. Tb1, s prijetnjom 2. d4#. Svaka odbrana crnog uzrokuje međusobno ometanje figura koje ga sprečava da uzme figuru koja matira: 1...Te6 2. Sd7# (2...Lxd7 nije moguće) 1...Le6 2. Ld6# (2...Txd6 nije moguće) 1...Tg4 2. Se6# (2...Lxe6 nije moguće) 1...Lg4 2. Lg1# (2...Txg1 nije moguće) 1...Tb2 2. Dxc3# (2...Lxc3 nije moguće) 1...Lb2 2. Df2# (2...Txf2 nije moguće). Postoji još jedna odbrana: 1...Td6, ali bijeli tada jednostavno samo ponovo uzme 2. Lxd6# (ovo je u suštini isti mat kao i nakon 1...Le6). L. I. Lošinski, Tijdschrift v.d. Nederlandse Schaakbond, 1930. Ovaj drugi primjer jedan je od najpoznatijih problema u historiji. To je potpuna blokada (kad bi bijeli mogao prepustiti svoj prvi potez, onda bi na svaki potez crnog mogao odgovoriti matom) i ključni potez, 1. Lb3, čini održava tu blokadu ne prijeteći pritom ničim, ali dovodeći crnog u iznudicu (cugcvang). Crni ima 6 odbrana, a 3 vode do Grimshawa, od kojih je 1 pješački: 1...Tb7 2. Tc6# (2...Lxc6 nije moguće) 1...Lb7 2. Te7# (2...Txe7 nije moguće) 1...Tg7 2. De5# (2...Lxe5 nije moguće) 1...Lg7 2. Dxf7# (2...Txf7 nije moguće) 1...Lf6 2. Dg4# (2...f5 nije moguće) 1...f6 2. De4# (2...Le5 nije moguće). Nakon ostalih poteza crnog bijeli može odigrati jedan od navedenih poteza kako bi matirao; 3 izuzetka su 1...f5 (koji oduzima kralju to polje za bijeg i dozvoljava 2. Dd6#) te 2 ponovna uzimanja: 1...Txc7 2. Sxc7# i 1...Lxd4 2. Sxd4#. Blizak "rođak" Grimshawa je Novotny, koji je u suštini Grimshaw uzrokovan žrtvom figure bijelog na polju na kojem je mogu uzeti 2 crne figure, ali koja god da je uzme, ometat će onu drugu.